《仆为虚谷先生作玉豹马先生有诗见酬极笔势之驰骋乃以此诗报谢》
宋代·龚开

南山有雄豹，隐雾成变化。奇姿惊世人，毛物亦增价。

天上房星浥瑞光，孕成白马而黑章。为谁容易来中国，风雪天山道路长。

头为王，欲得方。目为相，欲得明。脊为将军欲得强，腹为城郭欲得张。

绝怜此马皆具足，十五肋中包肾肠。嗟予老去有马癖，岂但障泥知爱惜。

千金市骏已无人，秃笔松煤聊自得。君侯昔如汗血驹，名场万马曾先驱。

山林钟鼎今何有，岁晚江湖托著书。白云未信仙乡远，黄发鬖鬖健有馀。

饮酒百川犹一吸，吟诗何嫌万夫敌。我持此马将安归，投之君侯如献璧。

君侯作诗凛驰骛，八荒满盈动雷雨。定知此马知此意，独欠老奚通马语。

曹将军，杜工部，各有一心存万古。其传非画亦非诗，要在我辈之襟期，君侯君侯知不知。

作者简介：宋淮阴人，字圣予，号翠岩，一号龟城叟。尝与陆秀夫同居广陵幕府。理宗景定间为两淮制置司监官。宋亡不仕。家甚贫，坐无几席。精于经术，工诗文、古隶，善画人物、山水。